次韻大年見貽長篇
作者：張擴
朝代：宋

paragraphs: 莫誇兒啼賞英物，莫振豺聲露蠭目。
一朝官府生平地，即是高明鬼瞰屋。
夜郎窮囚罪瀕死，頗費故人解官贖。
世間萬事真戲耳，變化何殊臂伸縮。
漫郎紛華老不入，坐掃降魔如破竹。
曾從處士學礪齒，安用貴人强推轂。
夜蒙衲被生春温，午饌伊蒲飽園蔌。
綺羅曵地初不知，海陸窮珍定何族。
自云百念已灰冷，栩栩胡爲晝摇腹。
似聞蟻穴得侯封，不借波臣譏斗粟。
何妨枯骨話王樂，政恐三彭加譴督。
夢回敢起尋鹿想，謝去已深防蠆毒。
危幾何處烹五鼎，佳傳誰人米千斛。
朱軒雖享眼界榮，青史那逃身後戮。
聊陪洗馬痼煙霞，自逐天隨甘枸菊。
雖然丈夫有出處，尺蠖之伸未爲曲。
他年弓旌恐不免，釣渭築巖終夢卜。
會看鵬翼擊天池，更想於菟嘯風谷。
此時願君益機警，墮甑欣然了榮辱。
脫身蟬冕歸去來，吳市空關隱梅福。
却伴山中赤松遊，儻見海上蟠桃熟。
吾言有徴勿浪云，龜筮亦從神所告。